આપણી આજુબાજુ ઘણાં એવા લોકો જોવા મળે કે તેમને પોતાની જાત સાથે સંવાદ કરવાની આદત હોય, દરેક પ્રસંગે જેમ આપણે બીજા સાથે વાતો કરીએ તેમ તે પોતાની જાત સાથે ચર્ચા કરે. આપણે તેને જોઇએ તો એવું જ લાગે કે આ તો પાગલ છે કે શું? પરંતુ તે પોતાની જાત સાથે એટલાં ભાવનાત્મક સંબંધોથી જોડાયેલો હોય કે તેને સલાહ માટે બીજા કોઇની જરૂર જ નથી. તમે જ્યારે પણ જુઓ, હંમેશા પ્રસન્ન અને કશીય ફરિયાદ નહિં. તમે બારીકાઇથી તેને નિહાળો તો તમે પણ તમારી સમસ્યા ભૂલી જાવ. બીજી બાજુ એવા પણ ઘણાં લોકો હોય છે કે તેઓ પોતાની જાતને પણ છેતરતાં હોય, પોતાની જ જાત સાથે, પોતાના મન સાથે પણ કપટ કરતાં હોય.